Valentina a dalt először a 2013. május 14-i második elődöntőben adta elő, sorrendben másodikként, a lett PeR együttes után, valamint a macedón Esma és Lozano előtt. A szavazás során a tizenegyedik helyen végzett, így éppen csak lecsúszott a döntőről. 2013. június 19-én jelentették be, hogy az énekesnő sorozatban harmadszor képviseli a törpeállamot, ő lesz San Marino indulója 2014-ben Dániában. Ezúttal a ""Maybe"" című dalt adta elő először a május 6-i első elődöntőben, ami a tizedik helyen végzett, így Valentinának harmadik próbálkozásra sikerült bejutnia a dalfesztivál döntőjébe. A május 10-én rendezett döntőben huszonötödikként adta elő dalát, ami összesen 14 pontot kapott, ez a 24. helyet jelentette a huszonhat fős mezőnyben. 2017-ben ismét ő képviselte San Marinot Jimmie Wilsonnal a "Spirit Of The Night" dalukkal.